Source: http://vitalap.hu/index.fcgi?rx=&nyelv=hu&menuparam5=6&menuparam_6=6326
Timestamp: 2019-06-25 05:58:46+00:00

Document:
Tömeghalált hozó kamion: most az elkövetéssel megvádoltakon van a sor - vitalap.hu
Tömeghalált hozó kamion: most az elkövetéssel megvádoltakon van a sor
Megkezdődött, s már a második napján is túl van az ügy másodfokú tárgyalása a Szegedi Ítélőtáblán – Életfogytig tartó fegyházbüntetések kiszabását is indítványozta az ügyész
Az I. fokú ítélet és a fellebbezések ismertetésével megkezdődött csütörtökön, a Szegedi Ítélőtáblán a 14 vádlottas, ún. „Parndorfi halálkamion-ügy” másodfokú tárgyalása. A tárgyalás során a bolgár anyanyelvű vádlottak többször jelezték, hogy nem értik rendesen a bolgár nyelvi tolmácsot. Ezért a bírói tanács úgy döntött, hogy az anyanyelv használatához való jog biztosítása érdekében új bolgár tolmácsot rendel ki. A tárgyalás ezért másnap, június 7-én folytatódott.
Az ügy II. rendű vádlottja, G. M. I. bolgár állampolgár ugyanezen bűncselekményekért, valamint 67 rendbeli, társtettesként elkövetett, életveszélyt okozó testi sértés bűntettééért, bűnszervezet tagjaként halmazati büntetésül 25 év fegyházbüntetést, 10 év közügyektől eltiltást és 10 év Magyarország területéről történő kiutasítás büntetést kapott. Vele szemben a bíróság 8,7 millió forint vagyonelkobzást rendelt el.
A III. rendű vádlottat, T. V. B. bolgár állampolgárt az I. rendű vádlottal megegyező bűncselekményekért, mint bűnszervezet tagját, a bíróság 25 év fegyházra, 10 év közügyektől eltiltásra, Magyarország területéről történő 10 év kiutasításra ítélte. A III. rendű vádlottal szemben 1,4 millió forint vagyonelkobzást rendelt el a bíróság.
A IV. rendű vádlott, S. I. N. bolgár állampolgár az I. rendű vádlottal megegyező bűncselekményekért, mint tettes szintén 25 év fegyház, 10 év közügyektől eltiltás és 10 év Magyarország területéről történő kiutasítás büntetést kapott. Az elrendelt vagyonelkobzás összege esetében 313,7 ezer forint.
A bíróság kimondta: a vádlottak feltételes szabadságra nem bocsáthatók.
Az ügy többi vádlottja, akik a 71 halálos áldozattal járó bűncselekményben (úgynevezett „Halálkamion-ügy”) nem vettek részt, és akik többsége bolgár állampolgár, de van köztük libanoni és afgán állampolgár is, társtettesként elkövetett embercsempészés bűntettéért különböző mértékű – 3-tól 12 évig terjedő szabadságvesztés, közügyektől eltiltás és Magyarországról történő kiutasítás büntetést kaptak. (A szökésben lévő VII., XII. és XIV. rendű vádlottakat távollétükben ítélte el a törvényszék. Időközben a XIV. rendű vádlottat Franciaországban elfogták, és a bíróság letartóztatta. Jelenleg két vádlott van szökésben.)
A közel-keleti politikai-gazdasági-háborús helyzet miatt 2014-ben és 2015-ben megnövekedett migráció keretében az elsősorban Afganisztánból, Szíriából, Irakból és egyéb országokból érkező illegális menekültek az úgynevezett nyugat-balkáni útvonalon, Törökországon és Görögországon keresztül, Szerbián át érkeztek Magyarország határához, amit többnyire Mórahalom-Domaszék térségében léptek át.
Az elsőfokú ítélet szerint az I. rendű afgán vádlott hazájából Európába szintén embercsempészek segítségével jutott el, a magyar-szerb határt 2013 márciusában tiltott módon lépte át, és hamarosan bekapcsolódott az embercsempészetbe. Előbb pénzek beszedésével, továbbításával, átadásával kezdett foglalkozni, majd 2015 tavaszán felkérésre segített be esetenként konkrét embercsempészésbe, de nem sokkal később már részben önálló szervezetet irányított Magyarországon.
Egy szerbiai csempészcsoporthoz kapcsolódott az I. rendű vádlott, aki a II. rendű vádlottal részben megszervezte, részben megszerveztette az emberek szállítását, és részt vett a Magyarországról Nyugat-Európába történő embercsempész szállításokban. Ezzel a tevékenységgel legalább 300 ezer euróval gazdagodott az I. rendű vádlott.
Az I. rendű vádlott által vezetett bűnszervezeti egység 2015. február 7-től 2015. augusztus 27-ig szállított határokat illegálisan átlépőket Magyarországról Nyugat-Európába. A kezdeti, szállításonkénti 20-40 főről augusztus közepére akár napi 100 főre növelve szállított a bűnszervezet harmadik országbeli személyeket Nyugat-Európába, olyan körülmények között, amelyek a szállítottaknak jelentős testi-lelki gyötrelmet okoztak.
Az I. fokú bíróság a bűnszervezet embercsempész cselekményeit 26 vádpontban sorolta fel, ezek között a 25. vádpont tárgyalja részletesen az ún. „Halálkamion-ügyet”.
Az ebben foglaltak szerint az I. rendű vádlottat 2015. augusztus 25-én késő este szerbiai bűntársai értesítették, hogy 100 illegális határátlépőt juttatnak át a szerb-magyar határon, és gondoskodjon azok továbbszállításáról. Az I., a II., a III. és a IV. rendű vádlottak másnap hajnalban elvállalták a szállítást 5 ezer euró – melyből 3500 eurót a IV. rendű vádlott kapott volna – ígéretéért. A III. és a IV. rendű vádlottak 16-án hajnalban 4 óra 40 perc körül érkeztek Mórahalom térségébe, az 55-ös főút közelében lévő erdős területre. Ezt követően ismeretlenül maradt személyek a kamion hűtőterébe összesen 71 főt – 59 férfit, 8 nőt, 4, a 14 életévét még be nem töltött gyermeket, iraki, szíriai, afgán és iráni származású illegális határátlépőket – szállítottak be.
A IV. rendű vádlott néhány perccel később indult el a kamionnal az M5-ös autópálya felé az 55-ös úton. A beszállási helyhez közeli utakon a II. rendű, az I. rendű a XII. rendű vádlottal, és a II. rendű vádlott saját járművükből figyelték a rendőri jelenlétet, biztosítva a beszállítást.
A fagyasztást igénylő áru szállítására kialakított kamion nem volt ellátva szellőzéssel, a kívülről történő levegőcserét nem biztosították, ülőhelyeket és kapaszkodókat nem alakítottak ki. Mivel ablakai sem voltak, a hűtőkamion emberek szállítására egyáltalán nem volt alkalmas. A raktér hátsó ajtajának zárját kizárólag kívülről lehetett kinyitni. A hűtőkamion ezen tulajdonságaival az I., a II., a III. és a IV. rendű vádlott tisztában volt.
A beszállást követően a vádlottak a járműveikkel felhajtottak az M5-ös autópályára. Ekkor a hűtőkamion előtt haladt a II. rendű vádlott Mercedesével és az I. valamint a XII. rendű vádlott egy BMW-vel. Őket követte a kamionnal a IV. rendű vádlott, míg mögötte haladt egy Audival a III. rendű vádlott. Az M5-ösről az M0-ás és az M1 sztrádára kanyarodva haladtak az osztrák határ felé. A kamion világítás és szellőzés nélküli rakterébe bezárt 71 személynek a szállítás a hely szűkössége, a zsúfoltság okozta mozgásképtelenség, a levegő hiánya, valamint a hőmérséklet növekedése miatt már röviddel az indulás után jelentős testi, lelki gyötrelmet okozott.
A IV. rendű vádlott augusztus 26-án 5 óra 30 perc körül időben észlelte, hogy a raktérbe bezárt emberek kopogni, dörömbölni és kiabálni kezdtek, és az elindulást követően mintegy egy órával már mind a 4 vádlott tisztában volt azzal, hogy a szállított személyeknek nincs levegőjük, és a hangokból arra is lehetett következtetni, hogy a raktérben gyermekek is vannak.
A vádlottak előbb azon gondolkodtak, hogy vizet adnak be a sértetteknek, de a dörömbölés és a rendőrségtől való félelem miatt mégsem nyitották ki az ajtót. Végül az egymással folytatott telefonbeszélgetések során arra jutottak, hogy a visítozás, dörömbölés miatt nem lehet megállni. A magyar-osztrák államhatárt a kocsik reggel 9 óra után lépték át, majd 9 óra 40 perckor, rendőri intézkedéstől tartva Parndorf közelében a IV. rendű vádlott a kamiont az A4-es autópályán az egyik leállóöbölben megállította, és az ekkor már halott sértetteket hátrahagyta a lezárt kamionban.
A vádlottak a helyszínről személyautókon Szlovákiába mentek, ahonnan augusztus 26-án este tértek vissza Magyarországra. Az osztrák autópálya rendőrség alkalmazottai augusztus 27-én 10 óra 50 perc körüli időben ellenőrizték az A4-es autópálya leállóöblében magára hagyott kamiont, amelynek hűtőrakterében megtalálták a 71 halottat.
A sértettek halálát fulladás okozta, haláluk a világítás hiánya, az oxigénhiány, a légszomj, a fejfájás és a hosszan tartó halálfélelem miatt különösen gyötrelmes volt. Megállapítható, hogy az I.-II.-III.-IV. rendű vádlott a bezárt emberek halálát nem akarták, de a halálos következménybe belenyugodva követték el tettüket – áll az I. fokú bíróság ítéletében.
A rendőrség a Magyarországról menekülni próbáló I., II., III. rendű vádlottat 2015. augusztus 27-én Budapesten fogta el, míg a IV. rendű vádlott őrizetbe vételére 2015. augusztus 29-én, szintén Budapesten került sor.
Pénteken a XIV. rendű vádlott kihallgatásával és iratismertetéssel folytatódott az L. S. és társai ellen emberölés és embercsempészés miatt indított büntetőügy tárgyalása a Szegedi Ítélőtáblán. Majd bizonyítási indítványokról döntött a bíróság, és valamennyit elutasította. Az ún. „halálkamion-ügyben” ezzel a bizonyítási eljárás le is zárult.
Ezt követően hangzott el az ügyészi perbeszéd, amelyben a Szegedi Fellebbviteli Főügyészség ügyésze egy vádlott kivételével minden vádlott esetében súlyosabb büntetés kiszabását indítványozta. Előadta, hogy az I.-II.-III. és IV. rendű vádlottak esetében csak életfogytig tartó szabadságvesztés kiszabása szolgálná a büntetési célok megvalósulását. A 4 vádlott közül csak a II. rendű vádlott esetében legyen lehetőség a feltételes szabadságra bocsátásnak, míg három társánál tényleges életfogytiglani szabadságvesztést szabjon ki az ítélőtábla – indítványozta az ügyész.
A tárgyalás június 13-án, a jövő hét csütörtökjén folytatódik.

References: bíróság 
 bíróság 
 bíróság 
 bíróság 
 bíróság 
 bíróság